**PREDKLADACIA SPRÁVA**

Ministerstvo práce, sociálnych vecí a rodiny Slovenskej republiky predkladá na základe Plánu legislatívnych úloh vlády Slovenskej republiky na rok 2022 za účelom naplnenia niektorých záväzkov vlády Slovenskej republiky v oblasti sociálneho poistenia vyplývajúcich z Programového vyhlásenia vlády Slovenskej republiky na obdobie rokov 2021 – 2024, z Plánu obnovy a odolnosti Slovenskej republiky, z uznesenia vlády Slovenskej republiky č. 109/2021 k Národnému programu rozvoja životných podmienok osôb so zdravotným postihnutím na roky 2021 – 2030, z Národného programu aktívneho starnutia na roky 2021 – 2030, z Národného programu reforiem Slovenskej republiky 2022 a na základe  potreby vysporiadania sa s niektorými problémami v oblasti sociálneho poistenia vyplývajúcimi z aplikačnej praxe návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia niektoré zákony (ďalej len „návrh zákona“).

Predmetom navrhovanej právnej úpravy v článku I je

* zlepšenie informovanosti  o budúcich dôchodkových nárokoch z povinného dôchodkového systému (I. a II. piliera) prostredníctvom dôchodkovej prognózy,
* „rozmrazenie“ súm minimálneho dôchodku, teda opätovné naviazanie súm minimálneho dôchodku na príslušné percentá sumy životného minima pre jednu plnoletú fyzickú osobu, tak, aby s ohľadom na zhoršujúcu sa sociálno-ekonomickú situáciu, najmä nárast inflácie, zostal účel minimálneho dôchodku (aby sa poberateľ dôchodku ako jednotlivec neocitol v stave hmotnej núdze) zachovaný,
* predĺženie sledovaného obdobia vývoja spotrebiteľských cien za domácnosti dôchodcov na účely valorizácie dôchodkových dávok a úrazovej renty z aktuálnych prvých šiestich mesiacov kalendárneho roka prechádzajúceho kalendárnemu roku valorizácie na prvých deväť mesiacov,
* aktualizovanie Prílohy č. 4 upravujúcej percentuálnu mieru poklesu zárobkovej činnosti podľa druhu zdravotného postihnutia orgánov a systémov na účely invalidity ako jednej z podmienok nároku na invalidný dôchodok a pre stanovenie výšky invalidného dôchodku tak, aby percentuálne miery poklesu schopnosti vykonávať zárobkovú činnosť pri niektorých ochoreniach (vrátane novo zaradených druhov ochorení) zodpovedali závažnosti poškodenia zdravia v súlade s aktuálnymi medicínskymi poznatkami,
* zosúladenie ustanovení zákona o sociálnom poistení s judikatúrou Najvyššieho súdu Slovenskej republiky vo veci posudzovania nároku na starobný dôchodok poistencov, ktorí získali obdobie výkonu služby policajta a vojaka v rozsahu zakladajúcom nárok na výsluhový dôchodok a ktorí súčasne získali obdobie dôchodkového poistenia vo všeobecnom systéme sociálneho poistenia v dĺžke kratšej ako 10, resp. 15 rokov. V súvislosti s navrhovaným sa v záujme dodržania zásady rovnakého zaobchádzania navrhuje primerane upraviť spôsob výpočtu starobných, predčasných starobných a invalidných dôchodkov nad rámec ustálenej judikatúry,
* ako aj vysporiadanie sa s niektorými ďalšími problémami v oblasti sociálneho poistenia vyplývajúcich z aplikačnej praxe.

V článkoch II a III je predmetom právnej úpravy posunutie termínov na zaslanie výpisov z osobného dôchodkového účtu sporiteľa (čl. II), výpisu z osobného účtu a výkazu predpokladaných dôchodkových dávok účastníka a výpisu z osobného účtu a výkazu dôchodkových dávok poberateľa dávky (čl. III) z konca januára, resp. februára, na koniec marca každého kalendárneho roka.

V článku IV sa navrhuje účinnosť návrhu zákona od 1. júla 2023 okrem ustanovení týkajúcich sa „rozmrazenia“ súm minimálneho dôchodku, rozšírenia údajov zverejňovaných Sociálnou poisťovňou o identifikačné číslo organizácie, zavedenia elektronického účtu poistenca a zlepšenia informovanosti o budúcich dôchodkových nárokoch z povinného dôchodkového systému (I. a II. piliera) prostredníctvom dôchodkovej prognózy, ktoré nadobúdajú účinnosť 1. januára 2024, a ustanovenia predlžujúceho sledované obdobie vývoja spotrebiteľských cien za domácnosti dôchodcov na účely valorizácie dôchodkových dávok a úrazovej renty, ktoré nadobúda účinnosť 1. januára 2025.

Predložený návrh nebol predmetom vnútrokomunitárneho pripomienkového konania.

Návrh zákona bol v dňoch od 27. októbra 2022 do 18. novembra 2022 predmetom medzirezortného pripomienkového konania prostredníctvom portálu Slov-Lex. Výsledky pripomienkového konania sú uvedené vo vyhodnotení pripomienkového konania. Na rokovanie vlády Slovenskej republiky sa návrh zákona predkladá s rozpormi, ktoré sú uvedené vo vyhlásení predkladateľa.